Gwneud hawliad yswiriant - Y Gwasanaeth Cynghori Ariannol
Os bydd popeth yn mynd yn dda, mae hawliad yswiriant yn syml a di-boen – yn arbennig os byddwch yn cymryd amser i gael y manylion yn iawn. Mae'r erthygl hon yn mynd â chi trwy'r broses o wneud hawliad effeithiol ar eich yswiriant fel yswiriant cartref, car neu deithio. Ychydig yn nes ymlaen fe welwch ragor o wybodaeth am yswiriant bywyd ac iechyd fel yswiriant meddygol preifat, diogelu incwm ac yswiriant salwch difrifol.
Byddwch yn barod – cadwch gofnodion da
Eich hawliad – gam wrth gam
Yswiriant bywyd ac iechyd – beth sy'n wahanol?
Awgrymiadau er mwyn i'ch hawliad gael ei dderbyn
Hawliadau a wrthodir
Mae bod yn barod yn golygu eich bod yn cadw popeth y bydd arnoch ei angen rhag ofn y bydd arnoch angen gwneud hawliad. Mae hyn yn golygu cadw derbynebau ar gyfer y pethau sydd wedi eu hyswirio, a chadw eich dogfennau polisi yn rhywle diogel.
Os byddwch wedi yswirio eitemau gwerthfawr mae'n syniad da cymryd lluniau sy'n dangos eu cyflwr.
Cam 1 – Rhoi adroddiad
Os ydych yn hawlio am rywbeth wedi ei ddwyn neu ei fandaleiddio, fe ddylech bob amser roi adroddiad ar y digwyddiad i'r heddlu cyn gwneud dim byd arall. Mae gan y rhan fwyaf o bolisïau derfynau amser i roi adroddiad ar bethau i'r heddlu felly gwnewch hynny ar unwaith.
Cam 2 – Edrychwch ar eich polisi
Y cam nesaf yw gwneud yn siŵr bod beth bynnag a ddigwyddodd wedi ei gynnwys, ac yna gwiriwch a oes gweithdrefn y dylech ei dilyn.
Dywedwch fod pibell wedi byrstio a bod angen i chi ei thrwsio ar unwaith. Mae rhai polisïau yn nodi bod rhaid i chi ddefnyddio gweithiwr sydd wedi ei gymeradwyo gan y cwmni yswiriant. Peidiwch â galw eich plymiwr arferol yn syth – edrychwch ar eich polisi, gwiriwch fod pibellau yn byrstio wedi eu cynnwys, ac yna gofynnwch i rywun eu trwsio sy'n bodloni'r meini prawf yn eich polisi. Weithiau bydd y cwmni yswiriant yn gwneud yr holl drefniadau ar eich rhan.
Cam 3 – Dod o hyd i'r dogfennau i gyd
Mae cael popeth wrth law yn gwneud i'r broses gyfan fynd yn fwy esmwyth. Bydd arnoch angen:
eich dogfen bolisi
derbynebau am rywbeth sydd wedi ei ddwyn neu ei ddifrodi
rhifau cyfeirnod – os gwnaethoch roi adroddiad i'r heddlu er enghraifft
Cam 4 – Cael y ffeithiau yn iawn
Er mwyn helpu i gyflymu'r gwaith o brosesu eich hawliad gwnewch yn siŵr eich bod yn ateb yr holl gwestiynau yn gywir a rhoi esboniad llawn o gefndir unrhyw hawliad.
Byddwch yn glir am yn union beth ddigwyddodd fel eich bod yn medru dweud eich stori yn ffeithiol a chyson heb anghofio unrhyw fanylion na gor-ddweud. Mae'n well ysgrifennu popeth i lawr yn aml.
Gwnewch yn siŵr eich bod yn gwybod:
amseroedd a dyddiadau
manylion pawb oedd yn rhan o'r digwyddiad (y parti arall mewn damwain car, efallai, neu'r plymiwr wnaeth drwsio pibellau wedi byrstio)
beth yn union a ddigwyddodd
beth yr ydych yn hawlio amdano – faint o arian yr ydych yn disgwyl ei gael
Cam 5 – Wedi prynu trwy frocer? Ffoniwch nhw yn gyntaf
Pan fyddwch yn prynu polisi yswiriant trwy frocer, fe fyddant yn eich helpu i hawlio yn aml. Gallant gynnig cyngor a chefnogaeth, neu weithio gyda'ch cwmni yswiriant a gwneud popeth ar eich rhan.
Y naill ffordd neu'r llall, mae'n werth rhoi galwad cyn i chi siarad â'ch cwmni yswiriant.
Cam 6 – Ffoniwch linell gymorth y cwmni yswiriant
Er mwyn gwneud yr hawliad ei hun, ffoniwch y llinell gymorth hawliadau ar gyfer y cwmni yswiriant. Fel arfer bydd y rhif hwn yn cael ei restru ar eich dogfen bolisi, ac ar wefan yr yswiriwr. Byddwch yn barod i roi'r holl fanylion a gwybodaeth y gwnaethoch eu cael yng nghamau 3 a 4.
Os byddwch yn cyflwyno hawliadau yswiriant bywyd neu iechyd preifat, fel arfer bydd gan eich cwmni yswiriant reolau pendant iawn am sut y gallwch hawlio.
Er enghraifft, gydag yswiriant meddygol preifat mae eich hawliad yn cychwyn pan fyddwch yn cael triniaeth. Er mwyn cael triniaeth bydd angen i chi:
fynd at eich Meddyg Teulu
gofyn i'ch meddyg teulu eich cyfeirio at feddyg preifat
chysylltu â'ch cwmni yswiriant iechyd i gael cymeradwyaeth ar gyfer triniaeth breifat
Ar gyfer hawliadau yswiriant bywyd, salwch difrifol a diogelu incwm, cysylltwch â'r cwmni yswiriant yn gyntaf i wneud yn siŵr eich bod yn gwybod yn union beth yw'r weithdrefn.
Cyflwynwch eich hawliad cyn gynted ag sy'n bosibl. Efallai bod cyfyngiad amser ar eich polisi ar gyfer cyflwyno hawliadau – a hyd yn oed os oes gennych ddigon o amser, mae'n well cyflwyno'r hawliad tra bydd y wybodaeth yn dal yn ffres yn eich meddwl.
Rhowch y wybodaeth yn glir. Hawsaf yn y byd fydd pethau i'r cwmni yswiriant, lleiaf yn y byd o oedi a fydd wrth iddynt brosesu eich hawliad.
Peidiwch â gorliwio. Peidiwch byth â cheisio gwneud gwerth eich hawliad yn fwy nag y dylai fod. Cadwch at y ffeithiau. Mae yswirwyr wedi arfer gweld hawliadau nad ydynt yn gwneud synnwyr. Os gofynnwch chi am ormod fe allech wneud eich hawliad yn annilys.
Cofnodwch y difrod. Cymrwch luniau a fideos o'r eiddo sydd wedi ei ddifrodi, ystafelloedd gwesty nad ydynt i'r safon ddisgwyliedig, neu beth bynnag yr ydych yn hawlio ar ei gyfer, cyn gynted ag y bydd y difrod yn digwydd. Nodwch rifau hediad ar gyfer hediadau pan fu oedi, gwnewch restr o eitemau sydd wedi eu dwyn – mwyaf yn y byd o dystiolaeth gadarn sydd gennych, cyflymaf yn y byd fydd hi i gwmni yswiriant brosesu eich hawliad.
Cadwch gofnod o'r broses hawlio. Unrhyw bryd y byddwch yn siarad â chwmni yswiriant, gwnewch yn siŵr eich bod yn cadw cofnod o'r dyddiad a'r amser, enw'r unigolyn rydych wedi siarad ag ef/hi a beth ddywedwyd. Cadwch unrhyw lythyrau yr ydych wedi eu derbyn, a chopïau o lythyrau y byddwch yn eu hanfon.